Napule è na surpresa cuntinua. Nu scrigno addò stanno ’nzerrate nu cuofeno ’e tesore d’arte e ccultura, che però sulo poca gente canosceno e ssapeno preggià. Certamente è ddifficele ca nu Napulitano verace nunn ave maje visitato ’o *Museo Archeologgico* o ’a *Pinacoteca ’e Capemonte*, o ppure ca nunn è mmaje trasuto dint’a una d’ ’e cchiù ffamose cchiése e bbasileche ’e chella che tanno era chiammata “*’a cetà d’ ’e 500 cupole*”. E pperò Napule nosta nunn è sulo chello che ffa appassiunà ’e turiste, facennole turnà ê paìse lloro carreche ’e meraviglia. Nunn è ssulo monumiénte, funtane, reggie e ppalazze antiche, accussì comme ’a stessa storia ’e Napule nunn è ssulamente chella scritta dint’ê bibblioteche, l’Archivio ’e Stato o quacche Museo ‘civico’. ’Nce sta na Napule c’ ’a sapeno poche pperzone, spisso ’nzerrata dint’ê scrigne d’ ’a memmoria ’e chi sape c’ ’a storia nunn è sulo chella che facettero rre’, pape, guvernante e ggenerale. ’Nce sta pure ’a storia d’ ’a ggente senza storia, chiammata d’ ’e francìse *‘histoire materielle’,* pecché s’abbasa ’ncopp’ê ccose ’e tutt’ ’e juorne, ’a cultura materiale, l’allicuòrde d’ ’a ggente cummune.

Pe scuprì uno ’e ’sti tesore anascuse abbasta ca s’arriva a Mmaterdei e sse trase dint’a *Casa d’ ’o Scugnizzo*, ch’è ggià pe essa na miniera, nu piezzo raro d’ ’a storia suciale ’e Napule. ’O *centro cummunitario* ’e ll’istituzione creata dopp’ ’a guerra ’a Mario Borrelli, ’nfatte, ’a doje anne ospita na perzona accezziunale comme Gaetano Bonelli. ’A quanno era ancora guaglione, e pe ttrent’anne, isso raccugliette ’a bellezza ’e diecemila piézze pe mmettere assieme na cullezione overo unneca. Dint’ ’a casa soja però nun ce steva spazzio abbastante pe cchello c’era addiventato nu museo d’ ’a Cetà e ’e chille che ll’aveno abitata. Accussì na parte d’ ’a storeca *Casa d’ ’o Scugnizzo* è addeventata ’a sede addò Bonelli puteva sistimà e rennere visitabbile ammeno na parte ’e ’stu tesoro.

’O scopo sujo era - e rummane ancora – chello ’e ce fa canoscere aspiétte ’nsolite e ccuriuse d’ ’a storia e d’ ’a cultura ’e chella *Napule Nobbilissima* che ce stammo scurdanno, e cche ’mméce ’mportano assaje pe ssapé comme se campava int’a ’sta cetà int’ê secule passate. Se tratta ’e curiusità, antichità, ducumiénte e memmorie d’ ’a vita ’e tutt’ ’e juorne, che vvanno ’a ll’arnìse pe ccucenà ê ppazziélle p’ ’e guagliune; d’ ’e cantare ’e na vota ê vigliette d’ ’o trammuè a ccavallo… ’A collezzione Bonelli è rricca pure ’e piézze rare (vase, statue, autografe, diplomme, cemmeraglie…) e sta spartuta int’a vvinte aree temateche: traspuorte, cummercio, gastronomia, filatelìa, giurnalismo, juòche, spettacule etc. etc.

Diccimmo ’a verità: è nu museo nu ppoco strèvezo e rrecenàle, addò putimmo truvà nu prezzioso bidé d’ ’o XIX seculo accanto ê riggiòle antiche, ma pure a nna cullezzione ’e butteglie ’e birra ‘*Napule*’ e a vviecchie ccuccumelle p’ ’o ccafè. Ma nun ce scurdammo ca lloco ’nce stanno testimmonia assaje preggiate e rrare d’ ’a storia cetatina, comm’a pparicchie ducumiente e bbancunote d’ ’o *Banco ’e Napule*, lucandine e pprugramme d’ ’o *Reggio* *Triato ’e San Carlo*, manifiéste d’ ’e pprimme elezziùne cummunale e nu cuòfeno e curiosità ’e na Napule che nnun ce sta cchiù ma che nun truvammo nemmanco dint’a ll’ati mmuseje, prubbrece e pprivate.

Gaetano Bonelli – giurnalista e granne ccercatore - addedecaje na vita sana pe cullezziunà migliare e mmigliare ’e piézze ’e chella ‘*storia materiale*’, che cce parlano ’e na cultura e na civiltà che ttropp’assaje Napulitane nu’ sse pônno manco immagginà. ’O 90 pe cciento songo testimmonia unneche e tteneno nu valore eccezziunale pe cchi vo’ sapé quant’era ’mpurtante ’a cetà nosta quanno era ancora na capitale. Se capisce, allora, comme Bonelli se po’ ssentere scunfidato e amariggiato pecché nisciuna istituzzione ancora ha ssaputo (o vuluto) apprezzà e spallià ’a fatica sprupusitata che isso facette, sulo p’ammore ’e Napule.

’E sstanze che isso mo tene â *Casa d’ ’o Scugnizzo* ’e Materdei abbastano a cuntènere na parte minuscula d’ ’a Cullezzione ’e Bonelli. Chi ’a va a vvisetà, pirciò, po’ vvedé sulo chello che isso riuscette a ssistimà ’ncopp’ê mmura (quatre, stampe, fotografie…) o a esponere dint’e vvetrine e ’ncopp’ê ttavule. ’Nce stanno nu cuòfeno ’e cose che s’ammeretarrìano d’esse viste, però stanno ancora ’nzerrate pe vvia ca nun ce sta spazio abbastante. Embé, chi vo’ bbene a Nnapule nun se po’ rassignà ca manco un’istituzzione – pubbreca e pprivata – è ccapace ’e da’ ’o justo valore a ’sta cullezzione. Tuttequante, però, putimmo già ’a mo da’ na mano a Gaetano Bonelli, jénno a vvisità ’o ‘*Museo ’e Napule*’ che isso ha miso assieme, ammacaro purtannoce pure ’e gguagliune/one d’ ’e scole, p’ ’e ffa’ fa’ nu bello viaggio, comm’a chillo d’ ’0 viecchio film ’e Zemekis “*Ritorno al futuro*”. Nun c’è mmanco bbisogno d’ ’a ‘*machina d’ ’o tiémpo*’ ô plutonio. Abbasta ca pigliammo ’a Metropolitana…